Film tjedna: 'North Country'
Nahvaljena redateljica filma "Whale Rider" udružila se s nekoliko oskarovaca na stvaranju filma, temeljenog na istinitoj drami o ženama
Osamdesete su godine prošlog stoljeća. Samohrana majka dvoje djece Josey Adams muči se da nađe posao u svom rodnom gradu, na sjeveru Minnesote, kada ju slučaj spoji s bivšom kolegicom iz razreda. U razgovoru se spomene i lokalni rudnik, mjesto gdje su generacije muškaraca radile iskopavajući rudaču takonit za proizvodnju čelika. Savezni zakoni o jednakosti pri upošljavanju otvorili su takva radna mjesta za oba spola i Josey se pridružuje svojoj prijateljici i šačici drugih žena koje rade u oknima. Rad je težak i fizički vrlo zahtjevan, ali, ono što joj najteže pada su stalne uvrede i neželjene seksualne ponude njihovih muških kolega. Čak i sam šef jasno stavlja do znanja da ne želi žene u rudarskim oknima. Zbog svojih žalbi, Josey gubi posao, ali to ne zaustavlja seksualna napastvovanja i ona se odlučuje na obračun sudom. Film "North Country" inspiriran je jednim stvarnim sudskim slučajem koji je počeo osamdesetih godina, a konačno bio razriješen 1995. Dobitnica oskara Charlize Theron glumi Josey i kaže da je film trebao pridobiti naklonost stanovnika gradića gdje su se dogodili stvarni događaji ispričani u filmu. Radilo se o staroj rani u životu te zajednice koju su svi nastojali preboljeti, a ne vidjeti iznova raskrvarenu holivudskim filmom, podsjeća ona. Novozelandska redateljica Niki Caro vec se ranije uhvatila ukoštac s istom tematikom - jednom mladom djevojkom koja se suprotstavila dominirajućoj muškoj kulturi Maora, u filmu "Whale Rider", iz 2002. godine. Premda je motiv priče bio jednak, redateljica kaže da je bila odlučna poštivati stvarne događaje dramatizirane filmom "North Country". Charlize Theron kaže da će publiku možda začuditi - kao što je i nju - da su se zbivanja, opisana u filmu, dogodila prije samo jednog desetljeća. U filmu "North Country" pojavljuju se još: Woody Harrelson kao odvjetnik kojega Josey uspije nagovoriti da se prihvati slučaja; Frances McDormand kao njezina prijateljica i supatnica u oknu; te, Sissy Spacek i Richard Jenkins kao Joseyini roditelji. Film je sniman u jednom malom rudarskom gradiću u sjevernoj Minnesoti. Glazbu za film je skladao argentinski skladatelj Gustavo Santaolalla.